Virallinen lehti nro C 348 , 03/12/1999 s. 0129



KIRJALLINEN KYSYMYS P-0763/99 esittäjä(t): Petrus Cornelissen (PPE) komissiolle (11. maaliskuuta 1999) Aihe: Lumivyöryjen aiheuttamat onnettomuudet Alpeilla 1. Aikooko komissio osallistua keskusteluun toimista, jotka saatetaan toteuttaa lumivyöryistä aiheutuvien onnettomuuksien todennäköisyyden ja niiden seurauksien rajoittamiseksi Alpeilla? 2. Voisiko komissio tässä yhteydessä kiinnittää huomiota a) laskettelurinteiden huolelliseen suunnitteluun ja majoituspaikkojen sijaintiin; b) ennakkovaroitusjärjestelmien kehittämiseen edelleen niin, että uudenlaista korkeatasoista teknistä laitteistoa hyödynnetään yhdessä säätilan ennustamiseen tarkoitettujen kehittyneiden järjestelmien kanssa(1)? Komission jäsenen Édith Cressoninkomission puolesta antama vastaus (28. huhtikuuta 1999) Komissio tukee monenlaista toimintaa estääkseen senkaltaiset katastrofit, joita on liittynyt viimeviikkojen lumivyöryihin. Yhteisö voi auttaa vuoristoalueita katastrofien ennaltaehkäisyssä maatalousalueiden metsittämisohjelman puitteissa, jota toteutetaan 30. kesäkuuta 1992 annetun asetuksen (ETY) 2080/92 mukaisesti. Rakennerahastoista yhteisrahoitettavat, tavoitteen 5b mukaiset ohjelmat voivat sisältää myös metsiä koskevia toimenpiteitä. Maaseudun kehittämiseen liittyvä Agenda 2000:n osa vahvistaa jo käytössä olevia keinoja metsittämisen ja metsänhoidon parantamiseksi. Itse asiassa metsien ekologiseen tasapainoon tähtäävien toimien rahoitus voidaan toteuttaa yhteistyössä yhteisön kanssa alueilla, joiden metsillä on yleishyödyllinen suojaava ja ekologinen tehtävä. Myös Euroopan aluekehitysrahasto (EAKR) voi osallistua valtioiden välisten yhteistyöohjelmien puitteissa vuoristoisten riskialueiden kartografisten tutkimusten rahoittamiseen. Komissio on valmis yhteisön väestönsuojelua edistävän toimintaohjelman yhteydessä sekä omien rahoitus- ja koordinointimahdollisuuksiensa mukaan tutkimaan kaikki ehdotukset, jotka voivat edistää katastrofien ennaltaehkäisyä tai viranomaisten toimintavalmiutta. Ympäristö- ja ilmasto-ohjelmassa on rahoitettu erilaisia hankkeita, joilla pyritään parantamaan sektoria koskevia tutkimustietoja. SAME- hanke (Avalanche mapping, model validation and warning system) on mahdollistanut 14:n seitsemässä eri maassa toimivan laboratorion yhteistyön seuraavilla aloilla: lumivyöryjä koskevien tietokantojen organisointi ja jäsentäminen, erilaisten lumivyörymallien vertailu ja kokeilu viidessä eri kohteessa, lumivyöryjen havaitsemis- ja hälytysjärjestelmien teknisten laatuvaatimusten kehittäminen ja Euroopan tasolla koordinoitavien kokeiden suuntaviivojen laatiminen. Kaikki tulokset aiotaan saattaa nopeasti mahdollisimman laajaan tietoon. Tällä hetkellä käynnissä oleva yhdessä suunniteltu ohjelma (CALAR-concerted action on forecasting, prevention and reduction of landslide and avalanche risks) pyrkii edistämään tiedemiesten ja kyseessä olevien maiden viranomaisten koordinaatiota sekä kokemusten ja tiedonvaihtoa. Lisäksi voidaan mainita Provost- hanke (Prediction of climate variations on seasonal timescales), joka pyrkii parantamaan puolivuosittaisia vuodenaika- ja vuosiennustuksia. Lopuksi voidaan mainita myös Euroopan keskipitkien sääennusteiden keskus, joka tekee tärkeätä työtä tiiviissä yhteistyössä kansallisten sääpalvelujen kanssa ja parantaa jatkuvasti sääennusteiden tasoa. (1) Tässä viitataan mm. käynnissä olevaan ympäristöä ja ilmastoa koskevaan EU:n tutkimusohjelmaan.